กรมอนามัย แนะคอนโดดังย่านเมืองนนท์ ล้างแท็งก์น้ำด่วน หลังเกิดเหตุมือมืดทิ้งถุงอุจจาระลงแท็งก์
กรมอนามัย แนะคอนโดดังย่านเมืองนนท์ ล้างแท็งก์น้ำด่วน หลังเกิดเหตุมือมืดทิ้งถุงอุจจาระลงแท็งก์น้ำคอนโด พร้อมระบุการกระทำเช่นนี้ถือเป็นความผิดอาญา โทษสูงสุดจำคุก 10 ปี


แพทย์หญิงพรรณพิมล วิปุลากร อธิบดีกรมอนามัย กล่าวว่า จากกรณีที่มีข่าวพบมีการทิ้งถุงอุจจาระลงไปในแท็งก์น้ำคอนโดย่านเมืองนนทบุรีนั้น เพื่อสุขภาพอนามัยผู้อยู่อาศัย กรมอนามัยเห็นว่า นิติบุคคลหรือผู้ดูแลคอนโด ควรมีการดำเนินการทำความสะอาดแท็งก์น้ำโดยด่วน เพื่อป้องกันการปนเปื้อนและการระบาดของโรคที่เกิดจากอาหารและน้ำเป็นสื่อ เช่น อหิวาตกโรค อาหารเป็นพิษ อุจจาระร่วง ไทฟอยด์ บิด และไวรัสตับอักเสบ 
โดยเบื้องต้นควรทำความสะอาดด่วน 5 ขั้นตอน คือ  ล้างด้วยสารทำความสะอาดขัดให้ทั่วทั้งภายในภายนอก  ล้างด้วยน้ำประปาหรือน้ำสะอาด 2 ครั้ง แช่น้ำผสมคลอรีนให้เต็มถังที่ระดับความเข้มข้นคลอรีน 50-100 ppm. แช่ทิ้งไว้ 30 นาที ปล่อยน้ำทิ้ง ใช้บรรจุน้ำประปาได้เลย ไม่ต้องล้างน้ำซ้ำ และให้มีระดับคลอรีนตกค้างในน้ำที่ใส่ถังพักไม่ต่ำกว่า 0.2 ppm. ที่สำคัญต้องปิดฝาแทงก์น้ำให้มิดชิด

แพทย์หญิงพรรณพิมล กล่าวด้วยว่า ในเชิงกฎหมายลักษณะการกระทำเช่นนี้เป็นการกระทำที่ก่อให้เกิดความเสียหายต่อทรัพย์สิน เป็นความผิดตามประมวลกฎหมายอาญา มาตรา 237 และประมวลกฎหมายแพ่งพาณิชย์ มาตรา 420 และพระราชบัญญัติการสาธารณสุข พ.ศ. 2535 คือ มาตรา 237 ผู้ใดเอาของที่มีพิษหรือสิ่งอื่นที่น่าจะเป็นอันตรายแก่สุขภาพเจือลงในอาหารหรือในน้ำซึ่งอยู่ในบ่อ สระหรือที่ขังน้ำใดๆ และอาหารหรือ  น้ำนั้นได้มีอยู่หรือจัดไว้เพื่อประชาชนบริโภค ต้องระวางโทษจำคุกตั้งแต่ 6 เดือนถึง 10 ปี และปรับตั้งแต่ 10,000 บาทถึง 200,000 บาท